《别后寄赵宾旸并杨华父二首》
元代·方回

貌颠神定杨明府，听聩思聪赵广文。
此老足成三钓叟，相望各占一溪云。
宾旸客邸偶胥会，华父家园谁共醺。
为报包山旧乔木，欲来系马说新闻。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。